ӘОЖ 81′1

ҒТАХР 16.01.21

ДОІ.........

**Сағындықұлы Бекен, Адамова Айсұлу**

**Марғұлан университеті, Павлодар қ.,**

[kasabek65@mail.ru](mailto:kasabek65@mail.ru), [adamova.aysulu@gmail](mailto:adamova.aysulu@gmail)

**Қазақ тіл білімпаздарының лингвобиологиялық ізденістері**

**Аннотация.** Тіл білімі қоғамдық ғылымдар қатарынан саналады және тілдің әр алуан сипатын, қызметін зерттейді. Тілдің ішкі жүйесіндегі сан алуан ерекшеліктер де тіл біліміне қатысты зерделенеді. Сонымен қатар тіл білімі сыртқы қоғамдық құбылыстар әсеріне сай даму, өзгеру сипатында болады. Мақала авторлары тілдің аталмыш қасиетіне жаратылыстану ілімдерін объектіге тарта отырып көз жеткізеді. Мұны тіл білімінің конфликтологиялық аспектісі деп бекітуге болады. Демек, конфликтологиялық аспект мақаланың актуальдылығына дәлел бола алады. Мақаланың мақсаты – алғашқы қазақ тіл білімпаздарының лингвобиологиялық сипаттағы ғылыми тұжырымдарын саралау. Бұл мақсат кемі екі міндеттің орындалуын қалайды: 1) жалпы еуразиялық ғылыми ортаға алғашқы қазақ тіл білімпаздарын таныстырады және олардың ғылыми-педагогикалық еңбектерін тарқатады; 2) жалпы ғылымаралық байланысты адам мен тіл, тіл мен биология, тіл мен сөйлеу, тіл мен ойлау арақатынасы арқылы шешуді міндеттейді.

**Кілт сөздер:** тіл тарихы; тілдік тұлғалар; сөйлеу палеонтологиясы; патопсихолингвистика; сөйлеу; ойлау; субъект; грамматикалық құрылыс

**Ключевые слова:** история языка; языковые личности; палеонтология речи; патопсихолингвистика; речь; мысль; субъект; грамматический строй

**Кeywords:** history of language; linguistic personalities; paleontology of speech; pathopsycholinguistics; speech; thought; subject; grammatical structure

*Кіріспе*

Қазақ тілінің де басқа түркі тілдері сияқты жан-жақты зерделенуіне алғашқы түркі тіл білімін зерттеушілердің әсері мол болды. Олардың жазбаларындағы тұжырымдардың қай-қайсысы болмасын, тіл білімінің әрбір саласын қанағаттандырып отырды. ХІХ ғасырдың екінші жартысы мен ХХ ғасырдың алғашқы он жылдығына тиесілі еңбектердің бүгінгі күні де бағыт-бағдар ретінде жұмсалатындығын ескерсек, олардың көкейтесті мәселені қозғағандығына қаныға түсеміз [1]. Түркі тілдеріне қатысты жалпы еңбектермен қатар жеке тіл біліміне қатысты ізденістер де орын алды. Мәселен, Ы.Алтынсарин 1879 жылы жарық көрген «Киргизская грамматика» оқу құралында қазақ грамматикасына қатысты ой өрбітті. Тілтанушы орыс графикасы негізінде өзі түзген қазақ алфавитіне аса мән берді, сонымен қатар сөз таптарын саралап, олардың терминденуіне жол ашты. Тілді сол уақыт шамасымен алғанда жоғары дәрежеде сипаттауға Ы.Алтынсарин мен Н.И.Ильминский арасындағы достық қарым-қатынас әсер етті десек болады. Мұның сыртында В.В.Радлов еңбектерінің орны тіптен бөлек еді. Солай бола тұра, түркі тілдерінің дамуындағы басты еңбектер (№1-әдебиеттер) көбіне салыстырмалы-салғастырмалы сипат алды. Кей жағдайда белгілі бір тілдің ішкі даму жүйесін көрсетті. Осылайша тілдің грамматикалық құрылымын жетілдірді. Бірақ тілдің басқа арнасын, әсіресе басқа ғылым салаларымен байланысын таныта алмады. Нәтижесінде, түркі тілдерінің ғылым ретіндегі әлеуеті ашылмай қалды деп білеміз. Осыдан барып түркі халықтары, оның ішінде қазақ халқы, тілінің ғылыми тұрғыдан даму арнасын 1930 жылдар еншісіне енгізу қалыптасып кетті. Шын мәнінде, солай ма? Қазақ тілін басқа ғылым салаларымен тығыз ынтымақтастықта қарастыру қай кезеңнен басталады? Зерттеудің көкейкестілігі осы сұрақтарға жауап алудан танылады.

Екінші жағынан, конфликтологияны тіл біліміне жақындатудың уақыты келді. Википедия мәліметіне сүйенсек, «Конфликтология – междисциплинарная область знания, изучающай закономерности зарождения, возникновения, развития, разрешения и завершения конфликтов любого уровня». Конфликтология ХХ ғасырдың ортасында ғана жеке ғылым ретінде бағалана бастайды (Льюис Козер, Георг Зиммель, Ральф Дарендорф). Ол уақыт шамасында да, қазіргі күні де бұл ілім қатарына тіл білімі жатқызылған емес. Конфликтологияның өнертану, тарих, математика, педагогика, политология, құқықтану, психология, социология, социобиология, философиядағы көріністері сипатталып отырды. Бүгін де бар. Сондықтан көптеген ғылым салаларының тіл білімімен қарым-қатынасын зерттеу әлі де болса күн тәртібінен түскен жоқ.

Мақала мақсаты – алғашқы қазақ тіл білімпаздарының тұжырымдарынан ғылымаралық байланысты анықтау. «Алғашқы қазақ тіл білімпаздары» болып ұлт ұстазы А.Байтұрсынұлы, тіл білімінің бірінші профессоры Қ.Жұбанұлы, мектеп және жоғары мектепке арналған алғашқы оқулықтардың авторы С.Аманжолұлы саналады. Сондықтан да зерттеу қазақ тіл білімінің басқа ғылым салаларымен арақатынасы ретінде 1) А.Байтұрсынұлының ғылыми ойларын айқындауды; 2) Қ.Жұбанұлының ғылыми негіздемесін таразылауды; 3) С.Аманжолұлының ғылыми ұстанымдарын тарқатуды басты міндеттер санайды.

*Зерттеу материалдары мен әдістері*

Мақала методологиясы ретінде алғашқы қазақ ғалымдарының алғашқы ғылыми еңбектері саналады. Атап айтқанда, А. Байтұрсынұлы, Қ. Жұбанұлы, С. Аманжолұлының еңбектеріндегі ғылыми ұстанымдар басты назарда болды. Олардың туыстас түркі тілдеріне (қазақ, чуваш, якут) қатысты нақты мысал-деректері дәйекке тартылды. Сонымен қатар қазақ әдеби тілі сөздігінің материалдары, шетел тілдерінің сөздіктері мен әлеуметтік желі мағлұматтары мол методологиялық ақпараттар берді.

Мақалаға тарихи-салыстыру, ғылыми талдау, талдау-жинақтау әдістері арқау болды. Мақаланың негізгі нәтижелері тіл білімі мен жаратылыстану ілімін байланыстырудан көрінеді. Сол сияқты шағын көлемде келтірілген сөйлеу палеонтологиясы, патопсихолингвистика мәселелері ізденушілерге ой салып, жалпы ғылымның осы бағыттағы ізденістерін туғызуға әкеледі.

*Зерттеу нәтижелері*

**А.Байтұрсынұлының ой-тұжырымдары – конфликтологиялық аспект ретінде.** Қазақ ғылымының бастауында тұрған – А.Байтұрсынұлы. Ғалым тіл біліміне қатысты тұжырымдарын «Тіл – құрал» атты еңбегінде жинақтаған. Аталған еңбек 1914-1928 жылдар аралығында бірнеше қайтара жарияланып, тіл білімінің барлық саласын толық қамтыған. Алғашқы құрал «Қазақ тілінің сарфы» (Грамматика казахского языка) деп аталып, 1-жылдық (1914) және 2-жылдық (1915) болып сараланған. Мұнда қазақ тілінің дыбыстары мен сөз таптарының заңдылыққа сәйкес жүйеленгенін байқауға болады. Онан кейінгі «Тіл – құрал» атауындағы еңбектер «Дыбыс жүйесі мен түрлері» І тілтанытқыш кітап; «Сөз жүйесі мен түрлері» ІІ тілтанытқыш кітап; «Сөйлем жүйесі мен түрлері» ІІІ тілтанытқыш кітап деген атаумен оқырманын тауып отырған. Кітапты тіл білімі жүйесін таныстырған десек те, ғалымның тілдің басқа ғылым салаларымен ара қатынасын айқындаған тұстары жетерлік.

А.Байтұрсынұлының 1914 жылғы «Қазақ тілінің сарфы» еңбегі «Тіл адамның адамдық белгісінің зоры, жұмсайтын қаруының бірі. Осы дүниядағы адамдар тілінен айырылып, сөйлеуден қалса, қандай қиындық күйге түсер еді?! Осы күнгі адамдар жазудан айырылып, жаза алмайтын күйге ұшыраса, ондағы күйі де тілінен айырылғаннан жеңіл болмас еді» деген сөйлемдер байланысымен басталады [2, 13 б.]. Дәл осы байлам «Тіл – құрал» І тілтанытқыш кітапта да сақталған. Жалпы, ғалымның кітап аталымында бір тылсым күші бар. Орыс ілімі мұны «Язык – инструмент» деп көрсетер еді. Солай бола тұра, А.Байтұрсынұлы басқа тілге аудару/аударылуын мақсат етпеген. Тіпті, оның алғашында қазақ балаларының өзіне тосын естілетінін ескерткен: «Тіл – құрал» деген аты қандай жат көрінсе, ішкі мазмұны да әуелгі кезде сондай жат көрінер. Өйткені бұл – қазақта бұрын болмаған жаңа зат. Халықта бұрын болмаған нәрсе жаңа шыққан кезінде жат көрініп, бірте-бірте бойы үйренген соң, жатырқау қалатын» [3,142 б.].

Аталған қос кітаптың басталуындағы үш сөйлемдік мәнмәтін «тіл» сөзін үш қайтара пайдаланады. Оның өзіндік мәні болса керек. Біздіңше, бірінші сөйлемдегі «тіл» – анотомия-физиологиялық нысан. Демек, тіл органдық қызмет атқарады. Екінші сөйлемдегі «тіл» – логико-психологиялық нысан. Демек, адамаралық қарым-қатынас – байымдау (логика) мен сөйлеудің (психология) арақатысынсыз болмайды. Үшінші сөйлемдегі «тіл» – социофилософиялық нысан. Демек, сөйлеу әрекеті әлеуметтік топ мүшесінің қарым-қатынасына тәуелді. Ал осы үш қасиеттің бірлігін танытатын нәрсе, ол – адам категориясы. «Тіпті адамның миында да тілге белгілі бір орын берілген. Приматтардың (маймылдардың) айғайларына ми қабығы емес, ми өзегіндегі филогенетикалық ескі нейрондар құрылымы мен эмоциялардың қалыптасуымен байланысты лимбтік жүйелер бақылау жасайды. ...Ми қыртыс асты тіпті саусағын балғамен ұрып алғанда Туретта синдромындағы шыңғыру сияқты еріксіз аузыңнан шығатын айғай-шуды да бақылайды» [4, 277 б.]. Тек осындай жағдайларды меңгергеннен кейін ғана адам тілді *жұмсайтын қару* күйінде пайдаланады.

А.Байтұрсынұлының пайымында, адам (homo sapiens) ең алдыңғы қатардан орын алады. Қарапайым ұғымда адам – адамзат өкілі. Бұл сөзді қазақ *тірі жан, тіршілік иесі* деген сипатта да қолдана береді. Екінші жағынан *тіршілік* сөзі жалпы қоғамдағы, табиғаттағы қозғалыс иесіне қарата айтылады. Тіршілікті «өсімдіктің, жануарлардың немесе тұтас биоценездің тіршілік етуіне қажетті жағдайлары бар орта» деп түсіндіретін биология ілімі тіршілікке бейімділікті жаратылыстану аспектісінде қарастырады: «Тіршілікке қабілеттілік – организмнің үнемі сыртқы ортамен қарым-қатынаста болып, қоршаған орта жағдайы өзгерген кезде тіршілігін сақтап қалуға икемділігі» [5, 630 б.]. Әрине, қоршаған ортаға қабілеттілік кез келген тіршілік иесіне тән құбылыс. «Биологиялық көзқарас бойынша, адам өзінің табиғи жаратылысы тұрғысынан есептегенде, жердегі мақұлықтардың жоғарғы даму сатысы болып есептеледі» [6, 62 б.]. Мұнымен де тоқтап қалуға болмайды. Тіл *жұмсайтын қару* болу қызметін тек «адамның адамдық белгісі» жоғарылаған сәтте іске асады. Ал адамдық – адамға тән ізгі қасиет, адамгершілік, кісілік. Адамның басқа тіршілік иесінен айырмашылығы да осы. Бұл – бір. Екіншіден, тілдің қарулық қызметі белгілі бір орта – әлеуметтік топ жағдайында іске асады. Осыдан барып, адамзат иесі биоәлеуметтік құбылыс ретінде бағаланады.

«Тіл – құрал» сөйлеу категориясына басымдық беріп, тілдік бірліктерді сөйлеудің кіші құралы ретінде жұмсайды. Еңбекте лингво-психологиялық бірліктер сөйлеу мен сөйлемді айыру, сөз бен сөздің буынын айыру, буын мен буындағы дыбысты айыру болып тарқатылып отырады. Бәрімізге мәлім, психологиялық нысан – сөйлеудің аспектілері мейлінше көп. Соның ішінде сөйлеу мүкістігінің (речевая патология) кездесіп отыратыны хақ. Оның әсіресе балалар тілінде мол кездесетіні де ақиқат: «Дети с речевыми патологиями (нарушениями речи) – это дети, которые имеют отклонения в развитии речи, при этом у них нормальный слух и полноценный интелект. Нарушения речи разнообразны и способны проявляться через нарушение произношения, грамматический строй речи, бедность запаса слов, а также нарушение темпа и плавности речи» [7]. Бұл – патопсихолингвистика деп аталатын ғылым. А.Байтұрсынұлы заманындағы (1910-1940) қазақ ілімі патопсихолингвистикамен айналысуға барған жоқ. Дегенмен алғашқы қазақ ғалымының «Тіл – құрал» еңбектерінде баланың сөйлеу мүкістігін алдын алудың, дұрысы болдырмаудың, жолдары қарастырылғандай әсер қалдырады. Мәселен, ғалымның «Адам ана тілін жасынан естуінше үлкендерден үйренеді» дейтіні бар. Қазақ халқы бала тәрбиесіне аса мән берген. Соның ішінде бала сөйлеуіне о бастан жауапкершілікпен қараған. Ғалымның *үлкендерден үйренеді* дегені ана әлдиі мен ата-әже ертегісіне қанық 2-4 жас шамасындағы сәбиге қарата айтылған.

Ғалым сөзін жалғастырсақ, жас бала ана тілін «...тілтанытқыш кітаптардан таниды. Онан әрі үлгілі жазушылардың шығарған сөздерін оқып, өзі іс жүзінде я ауызша айтып, я жазып қолданумен біледі» [2, 254 б.]. Мұндағы жас бала 5-7 шамасындағы жас өркен. Бұл кезең – баланың сөздік қорын дамыту кезеңі. Әрине, 5-7 жас аралығындағы жеткіншектің сөздік қоры тым көп емес екендігі анық. Ал сөздік қорды көбейтудің жолы – сөздің өнер сипатындағы қызметі. Ғалым байымдауынша, «Сөз өнері адам санасының үш негізіне тіреледі: 1) ақылға; 2) қиялға; 3) көңілге. Ақыл ісі – аңдау, яғни нәрселердің жайын ұғу, тану, ақылға салып ойлау; қиял ісі – меңзеу, яғни ойдағы нәрселерді белгілі нәрселердің тұрпатына, бернесіне ұқсату, бернелеу, суреттеп ойлау; көңіл ісі – түю, талғау» [2, 242 б.].

Сөйлеу мүкістігінің, дұрысы бала тосылуының, енді бір кезектегі көрінісі – сөйлеудің грамматикалық құрылымы. Бұл тілдік бірліктерді таныстырудың жалпыдан жалқыға қарай әдісімен жеткізілуін қалайды. Ғалымның сөйлеуден сөйлемге, сөйлемнен сөзге, сөзден буынға, буыннан дыбысқа мән беруі сондықтан. Ғалым ойынша, мектеп табалдырығына келген оқушы сөйлей алады. Ол сөйлем құрастара да алады. Бірақ оның тілдік бірлік екеніне мән бермейді. Енді сөйлемнен кейінгі бірліктермен танысуға мүмкіндік алады. Осыдан барып ғалым «Бір сөйлеудің ішінде бірнеше сөйлем болады», «Бір сөйлемнің ішінде бірнеше сөз болады», «Бір сөздің ішінде бірнеше буын болады», «Бір буынның ішінде бірнеше дыбыс болады» деген дағдыландыруды жүргізеді.

Грамматикалық құрылым әр уақыт сайын дамып, жетіліп отыруы қажет. Мұны ғалым «Сөз дұрыс айтылуы» керек деп санап, оның қатарына «1) сөздердің тұлғасын, мағынасын өзгертетін түрлі жалғау, жұрнақ, жалғаулық сияқты нәрселерді жақсы біліп, әрқайсысын өз орнына тұтыну; 2) сөйлем ішіндегі сөзді дұрыс септеп, дұрыс көптеп, дұрыс ымыраластыру; 3) сөйлемдерді бір-біріне дұрыс орайластырып, дұрыс құрмаластырып, дұрыс орналастыру» [2, 255 б.] екендігін алға тартады. Мұндай грамматикалық құрылымды меңгеру/меңгерту мектеп табалдырығындағы оқушы үшін міндетті. Бұл – сөйлеу әрекетінің ең бір жауапты тұсы.

**Қ.Жұбанұлының ой-тұжырымдары – конфликтологиялық аспект ретінде.** Қ.Жұбанұлы – тіл білім саласы бойынша ғылыми білімге қаныққан тұлға. Ол 1928 жылы Ленинградтың шығыс тілдері институтын бітірген, 1929-32 жыдары КСРО академиясы Тіл және ойлау институтының аспирантурасында түрік тілдері және жалпы тіл білімі мамандығы бойынша оқыған. Мұндай аса жоғары білім алу оның нағыз ғылым иесі болуына жол ашты. Ол өз еңбектерінде әлемдік деңгейдегі ғалымдармен ғылыми таласқа барды. Ғалымның еңбектерінде «күншығысшыл оқымыстылар» ретінде Н.И.Ильминский, П.М.Мелиоранский, М.Терентьев, И.Лаптев, В.В.Катаринский, В.В.Радлов, Е.Д.Поливанов аталады. Ал Европаның атақты білімпазы қатарына неміс ғалымы Штейнтальды қосып, оның «Charakteristik der hauptsachlichsten Tupen des menschlichen Sprachbaues» (Берлин, 1860) кітабындағы «рухани жалқаулық» мәселесіне қарсы дәлел айтты. Ғалым тұжырымдарында якут тілінің білімпазы Бетлингтің «Uber die Sprache der Jakuten» (Петербург, 1936) кітабына үңілгендігі байқалады. Сол сияқты ғалым араб-еврей маманы Н.Е.Вунцетель, неміс маманы Бодуэн де Куртенэ, түркі тіл білімінің білгірлері К.К.Юдахин, Шамсидин Сами, Каюм Насири, Н.Масхудов және қазақ білімпаздары А.Байтұрсынұлы, Қ.Кемеңгерұлы, Е.Омарұлы, Т.Шонанұлы, Х.Досмұхамедұлы еңбектеріндегі ғылыми тұжырымдарға қатысты өз ойларын сыни тұрғыдан жеткізіп отырған. Мұның бәріне, әрине, оның көп тілді меңгергендігі мол септігін тигізгені ақиқат.

Ғалым ғылыми-педагогикалық ісін 1937 жылға дейін жалғастырды. Онан кейінгі көп уақыт ұмыт болып, тек 1957 жылы ақталды. Ғалымның оқу-әдістемелік және ғылыми мұралары туралы естеліктер, өзінің еңбектері туралы жинақ-кітаптар 1966, 1990, 1999, 2010 жылдары жарық көрді. Оның 1930 жылдардың ішінде жариялаған еңбектерінің құндылығы басым еді. Бірақ олардың көбі бүгінгі күнге жетпеді. Баспа бетінен шығып тұрып, кітап сөрелерінен алынған шығармаларын іздестіру жұмыстары әлі де болса жүргізіліп жатыр. Солай бола тұра, алғашқы классикалық ғалымның қолға тиген еңбектерінің өзі қазақ тіл білімінің қаз-қаз тұрып кетуіне барынша әсер етті. Қазіргі уақытта ғалымның газет-журнал беттерінде жарияланған мақалалары қайта оралу үстінде. Бұл еңбектерде ғалым адам мәселесін алдыңғы қатарға қояды. Мәселен, 1937 жылы «Ауыл мұғалімі» журналында жарияланған «Жаңа грамматиканың жаңалықтары жайынан» атты мақаласында: «Сөйлеу деген – біреудің екінші біреуге хабар беруі, - дей келе, – Сөйлеуші бірдеменің жайын хабарлай тұрып, сонымен бірге сол хабары өз басына қандай әсер ететінін де – қайғыратынын, қуанатынын, опындыратынын т.т. – көбінесе қоса білдіреді. Өйткені сөйлеуші тас емес, тірі адам, сезімі бар, жүрегі бар адам» [8, 105 б.]. Бұл жерде ғалым сөзі тіршілік иесі – адамның басқа жаратылыс иелерінен өзгешелігін айқындаған десек болады. Тіпті, ғалым грамматикалық бірлік – сөйлемге адам сыр-сипатын жабыстырады. Оның түсінігінше, «Сөйлем – басы, кеудесі, қолы, аяғы бар дене сияқты. Мұның әр сөзі тұтас бір дененің мүшелері сияқтанып, әрқайсысы түгел бір бөлшегін көрсетеді» [8, 36 б.].

Қ.Жұбанұлының 1933 жылы «Политехникалық мектеп» журналында жарияланған «Қазақ тілінің ғылыми курсы жөніндегі лекцияларының» күні бүгінге дейін құндылығы жоғары. Мақала ретінде жарық көрген еңбек екі дәрістен тұрады. Әрі қазақ тілінің дыбыс жүйесіне тән ерекшеліктерді қамтиды. Тек дыбыс жүйесі десек, оны толық анықтағандық болып табылмайды. Мұнда ғылымаралық салалардың байланысы жоғары сатыда сараланған. Әсіресе, физика, биология, музыка ілімінің барынша жүйеленгенін байқауға болады. Тіпті, фонетика сөзінің өзінде көптеген ғылымға тән анықтағыш бар екен. «Фонетика сөзінің түбірінде алдыңғы үш дыбыс – «фон» сөзін біз басқа жерлерде де ұшыратамыз. Мәселен, граммафон, телефон, фонограф сөздерінде. Мұның бәрінде «фон» дыбыс деген мағына беріп тұрғанын білеміз. Енді фонетика сөзінің аяққы екі буыны болған «тика» жалғауын грамматика, косметика сөздерінен де кездестіреміз. Мұның бәрінде де «тика» жалғауы «жүйе», «ғылым» мағынасында екенін аңғарамыз. Демек, фонетика дыбыс ғылымы немесе дыбыс жайындағы ғылым болып шығады» - дейді ғалым [8, 15 б.]. Мұндағы «фон» физика ілімі, косметика биология ілімі, грамматика тіл білімі ілімі, граммафон музыка ілімі екендігі айқын.

Адамның (homo sapiens) шығу тегін, қалыптасу және даму дәрежесін жаратылыстану ілімі зерделейді десек, ғалымның көптеген мақалалары осы бағытта жарияланғанын байқаймыз. Мәселен, ғалым «Бюллетени Государственной терминологической комиссии» басылымына үзбей мақала жазып отырған. Солардың дені жаратылыстануға тән пәндердің тізімі болып келген. Оны «Физика терминдері жайынан», «Математика терминдері жайынан» деген мақала атауынан тануға болады. Тіпті, ғалым «О специфике слов-терминов» мақаласында биология іліміне қатысты сөздердің терминденуін жіті түсіндірген: «Обыденные слова отдельных языков становятся терминами, когда они освобождаются от этой национальной ограниченности, когда они фиксируют определенные научные понятия, не знающие уступок сознанию отдельных народов. Казахские слова «тау сағыз», «жабағы» оставались обыденными словами, покуда они употреблялись как выражения тех понятий, какие вкладывают им казахи. Но те же слова стали терминами, когда слова «тау сағыз» стало выражать определенное ботаническое и биохимическое понятие, а слова «жабағы» - товароведческое» [8, с. 363].

Биология ілімінің бір арнасы өсімдік түрлерінің құрылымын түсіндірумен сипатталады. Мәселен, «Қамыс – өзен, көл жағаларында, сондай-ақ сазды, батпақты, ылғалды жерлерде өсетін өсімдік» [9, 197 б.], болмаса «Қурай – биік болып өсетін шөп тектес ірірек өсімдіктердің жалпы атауы және олардың мал жемейтін қатты сабағы» немесе «Көне үрмелі музыкалық аспап» [10, 205 б.]. Дәл осы өсімдік атауларындағы дыбыс шығарушылық пен адамның дыбыс шығаратын аппаратының түп тамыры бір. Себебі «Қай дыбыс болса да бір нәрсенің толқып, дірілдеуінен пайда болады». Сондықтан да ғалым дыбыс атаулыға тән жалпы физикалық заңдылықты өсімдік атауы мен адамның сөйлеу мүшелері арақатынасынан тарқатқан. Ғалым былай дейді: «Қурайды сыбызғы қылып тартамыз. Өйткені оның ішінің қуыс болуы үріп, дыбыс шығаруға қолайлы. Бірақ жерге өсіп шыққан қурай сыбызғы болу үшін шықпаған. Сыбызғы болу үшін қуыс болмаған. Сонда оның қолайлығын пайдаланып, адам оны кесіп, тесіп музыка аспабын жасап алған. Осы қурайды икемдеп сыбызғы жасап алғаны секілді, адам өзінің ас сіңіру, дем алу мүшелерін де бейімдеп, дыбыстау аспабын, дыбыстап сөйлеу аспабын жасап алған. Бара-бара бұл аспап жетісіп, осы күндегідей түрлі дыбыстарды дәл шығара алатын болған» [8, 83 б.]. Бұл жерде өсімдік пен дыбыс аппараты бір қарағанда ешбір байланысқа негізделмегендей. Бірақ олардың дыбыс шығару қызметінің арасалмағы бірдей екені дау тудырмаса керек. Оның үстіне адам ми тамырлары мен өсімдік тамырларындағы үндестік, олардың өсіп-жетілу және таралу ықтималдығы бір-біріне сонша жақын болып келетіні даусыз.

Қ.Жұбанұлы басқа тіл білімпаздары айта алмаған аса салмақты ғылыми тұжырымды алға тартты. Ол тілдің палеонтологиялық зерттеуге зәру тұсын көрсете алды. Мәселен, ғалымның «К постановке исследований истории фонетики казахского языка» деп аталатын мақаласында тілдің қозғалыс қызметін, оның даму динамикасын, оның зерделенуіндегі тарихи принциптерді ескермеу көптеген мәселенің шешімін тежейтінін алға тартты. Бұл мақала 1935 жылы «Казахстан ғылыми-зерттеу институтының ұлттық мәдениеті» атты еңбекте жарияланған.

Әдетте, палеонтология жаратылыстану ілімі тұрғысынан түсіндіріледі: «Наука о древних (вымерших) организмах, которые сохранились в виде ископаемых остатков или оставили следы своей жизнедеятельности; раздел биологии, тесно смыкающийся с геологией» [11]. Қ.Жұбанов жаратылыстану іліміне қарата айтылған тұжырымды тіл білімі саласына сәйкестендірді: «Дело в том, что многим кажется, будто историческое изучение языка не имеет прямого отношения к языковому строительству, будто подобное изучение преследует «чисто научную», «отдаленную» цель, будто палеонтология речи, выкапывая какие-то «доисторические» формы, не способна помочь практической работе над языком: установлению к терминологии и орфографии, выработке норм литературных языков, разработке вопросов грамматики, методов преподавания языка и пр.т.п.» [8, с. 153].

«Лингвист не может и не не должен отказываться от такого орудия познания строения речи, каким является палентология» деген ғалым төмендегі мысалды былайша тарқатады: «В казахском словоупотреблении выражения **kun koru, kun eltu** – «прожить», «жизнь», подлинно означающие «видеть (кoru), день (kun) или солнце», «нести с собой день-солнце», «иметь при себе солнце». Отсюда «состояние» (имущественное) обозначается выражением **kun korgew,** слово в слово озночающим «то, что дает видет солнце». Современный казах, конечно, не связывает понятия «жить» с видением «солнца» или «дня»... Употребляя подобные выражения, современный казах отвлекается от значений отдельных слов и все сочетание в целом воспринимает как одно слово «жить», не ассоциируя ни с «солнцем», ни с «видением», ни с «несением» [8, с. 158].

Ғалым палеонтологиялық құбылыстың тілге қатысты екі ерекшелігін атайды. Оның алғашқысы, жоғарыда дәлелденгеніндей, қоршаған ортаға байланысты ғылымаралық байланыстар да, екіншісі тіл білімінің салаларалық қарым-қатынасындағы ерекшеліктер. Ғалымның өзі сөзіне сүйеніп айтсақ, «Фонетика, морфология, лексика и семантика не разделены друг от друга «китайской стеной», а связаны между собой и обусловивают друг друга, переходят, переливаются друг в друге».

**С.Аманжолұлының ой-тұжырымдары – конфликтологиялық аспект ретінде.** 1930 жылдардың ішінде қазақ ғылым әлеміне бірнеше тұлғалар қосылды. Тіл білімпаздары қатарынан С.Амажолұлын атауға болады. Ол ең алғашқы дейтін оқулықтардың авторы. Оның тікелей араласуымен 1932 жылы «ІУ жылдық тіл кітабы» ұйымдастырылды. 1934 жылғы мектеп оқушыларына арналған алғашқы оқулық пен 1940 жылғы жоғары мектеп тыңдаушыларына арналған алғашқы оқулық та С.Аманжолов еншісінде. Осылардың ішінде ғылыми түсінікке өте жақыны – «Краткий курс научного синтаксиса казахского языка» деп аталған еңбек. Бұл еңбек ЖОО студенттеріне арналып, 1940 жылы қолжазба құқығында дайындалды. Кітаптың бірінші бөлімі, яғни 5,5 баспа табақ көлеміндегі жалпы бөлім, 1950 жылы ресми түрде жарық көреді. Ғалым бұл еңбегіне «Краткий курс синтаксиса казахского литературного языка» деген ат беріп, оны толықтырып, өңдеп өз оқырмандарына ұсынбақ ниетте еді. Бірақ оған ғұмыры жетпеді. Осыдан кейін кітап 40 жылдай уақыт жарыққа шықпай қалды. Тек 1994 жылы ғалымның ұлы (А.С.Аманжолов) аталмыш кітапты әкесінің қойған атауын сақтап, баспа бетінен шығарды [12].

Бір қызығы, алдыңғы екі ғалым (А.Байтұрсынов, Қ.Жұбанов) кітаптарының алғашқы сөйлемі адам қарым-қатынасын, оның басқа ғылымдық арналармен байланысын көрсететіндей пікірмен басталды. С.Аманжоловта да осындай айтылым сақталған. Ол былай дейді: «Сөйлеу әуелгі адамның (homo sapiens) адам болған күнінен бар. Ойлау да солай. Бұл екеуі бірімен-бірі егіз нәрсе сияқты. Кімде-кім сөйлей білсе, ойлай да білгені. Міне, сондықтан адам мен малдың, хайуанның ең негізгі айырмасы – адамда осы екі қабілеттің де барлығында. Хайуан сөйлей алмайды, сондықтан ойлай да алмайды. Адам баласы сөйлеу мен ойлауды мыңдаған жыл өмір сүру, табиғат күшіне қарсы тұрмысын жеңілдету үшін күресу жолында тапқан» [12, 11 б.]. Ғалым тұжырымында үш ғылымның арнасы қосылған деп білеміз. Алғашқысы – адам анатомиясы. Википедия хабарламасына сүйенсек, анатомия адам денесінің құрылысын, пішінін, қимылдарын, мүшелердің өзара қарым-қатынасын зерттейтін жаратылыстану ғылымының бір саласы. Екіншісі – сөйлеу. Ғалымның «Сөйлеу – синтаксистік категория емес» дегеніне қарағанда, оның ұғымындағы сөйлеудің психологиялық нысан екені анық. Үшіншісі – ойлау. Бұл – логикалық категория. Тағы сол, Википедияның түсіндіруінше, «Мысль – действие ума, разума, рассудка». Бұл үш санат бірінсіз-бірі толық болмай шығады.

Анатомиялық объект – адамның тіл білімінің жеке бір саласы, тіпті жеке сала категориялары үшін де бұлжытпас құрал екені айқын. Мәселен, ғалым сөйлем мүшелері шығуының өзін субъектімен байланысты түрде қарайды. Субъект дегеніміз философия ілімінде «Познающий и дейтвующий человек, существо, противостоящее внешнему миру как объекту познания» [13] деп түсіндіріледі. С.Аманжолұлы бұл мәселеге тіпті терең үңіледі: «Адам баласы үшін ең бірінші объект – өзінен басқа бүкіл табиғат дүниесі. Бұған қарағанда, әуелгі сөйлемнің ерекше бастауышы, пысықтауышы, анықтауышы, баяндауышы, толықтауышы болмаған. Бұлардың бәрінің мағынасы бір ғана сөзге сыйып тұра алған. Мұның себебі әуелгі субъект (адам) өзін жеке адам деп тани алмаған, ажыратпаған» [12, 20 б.].

Сана логикалық ойлаудың, адам баласында талғау қабілетінің жетілген шағында, объект-заттардың қарама-қарсылығының арқасында байиды. Бұл тұрғыда С.Аманжолұлының мына мысал-дәйегін тарқатуға болады: «Көптеген сын есім зат есімнен шыққандығы айқын. Мысалы, **көк** әрі «аспан», әрі «шөп», әрі «көк түс» мәнінде. **Қызыл** әзірбайжандықтарша «алтын» мәнінде, нақтылы «қызыл» дегеннің орнына олар **қырмызы** дегенді қолданады. Кейбір сын есімдер будандасқан екі зат есімнен пайда болған. Мысалы: **жақсы** деген **жақ+сы**дан пайда болған. «Сы» якутша **сыа** «май» деген сөз, ал «жақ» та (ұйғырша **йағ**, тувалықтарша **чағ**) **май** мағынасында. Сөйтіп, бұл екі май қосылып, жаңа бір сөз (сын есім) тудырған. Сын есімдермен қатар анықтауыш болатындар зат есімдер екенін еске алсақ, бүкіл анықтауыш дегеніміз объектілердің қарсылығы екеніне шүбәміз болмайды» [12, 24 б.]. Бұл ғалымның анықтауыш мүшеге қатысты тұжырымдауы ғана. Мұны адам санасының даму, жетілу көрінісі сөйлем мүшелерінің шығу жолдарымен тығыз қарым-қатынаста сипатталған деп ұққан жөн. Тіпті, ғалымның сөйлем мүшесіне қатысты бөлім атауының өзі «Қазақ тілінің негізгі сөйлем мүшелерінің жаратылысы мен шығу жолдары» деп аталады. Демек, жаратылыс адамға және басқа құбылыстардың шығу, даму сипатына ортақ мәселе ретінде қабылданады.

С.Аманжолұлы тұжырымында, жоғарыда Қ.Жұбанов тілге тиек еткеніндей, палеонтологиялық құбылысқа жақын түсіндіру кездеседі. Ғалым түсіндіруіндегі *қарным ашты, ішім бұрды, мал көзіме түсті, құлақ қойдым немесе құлақ салдым, ашу қысты, сөз өтпейді, жаным ашыды* мысалдарының «әрқайсысы қазіргі логикалық ойлаудың өлшеуіне қайшы келеді. Байыбына барып қарасақ, мұның әрқайсысы өзінше мифке, магияға байланысты. ...Ішім бұрды деген сөзді алып қарасақ, іштің өзі біржаққа бірдемені бұрған сияқты көрінеді. Шынында, «іші» деп отырғаны бірғана «іш» емес, барлық ойы, көңілі, сенімі есебінде айтылған сөз. Әрине, алғашқы адамның бұларды бірінен-бірін ажыратып қарауға шамасы келген жоқ, талдаулы ой кейіннен пайда болды» [12, 12 б.]. Мұнда алғашқы адам түсінігі мен қазіргі адам қабылдауындағы жер мен көктей айырмашылық нақты тілдік материалдар арқылы сипатталған. Демек, тіл қоршаған ортадағы өзгерістерге тәуелді және басқа қоғамдық базис құралдарымен бірлікте болады деген ұғым тудырады.

*Қорытынды*

Қазақ тіл білімінің ғылыми тұрғыдан даму сатысында аталған ғалымдардың жеке тұлғасы орасан зор беделге ие болды. Мұндай абырой мол қазыналы еңбектері арқылы берілді. Біз соның бір бағытын, атап айтқанда жаратылыстану іліміне қатысты тұжырымдарын ғана, мақалаға арқау еттік. Мақалалық еңбек мынадай нәтижелердің түзілуіне алып келді.

1) Алғашқы қазақ ғалымы А.Байтұрсынұлы конфликтологияны жеке ғылым арнасынан шығарып, жалпы ғылымаралық байланыстың нысаны ретінде қараған. Біз соның лингвобиологиялық аспектісіне көбірек көңіл аудардық. Бұған ғалымның «Тіршілік үшін жұмсалатын тірнек өнері бар. Орман, теңіз, тау, тас, өзен, бұлақ – бұлар табиғат ісінен шыққан жаратынды нәрселер. Бұлар адамның мақұлықтық жан сақтау керегінен шыққан» деген көзқарасы себеп болды. Ал ғалымның көрнек өнері деп аталатын бірліктері – «адамның жан қоштау керегінен шыққан нәрселер». Олар өнердің бес түрін қамтиды: архитектура, скульптура, живопись, музыка, литература. Бұлар, әрине, арнайы тоқталуды қажет ететін нысан болып қала береді;

2) Қазақ тіл білімінің алғашқы профессоры Қ.Жұбанұлы да ғылымаралық байланысқа қатысты біршама соны, әрі тыңғылықты ойлар өрбітті. Ол, әсіресе, тіл білімін жалпы жаратылыстану ілімімен бірлікте қарауды ұсынды. Ғалым ізденістерінде тіл тарихы туралы құндылықтар, оның жалпы адамзат иесіне қатысты әлеуметтік қызметі, адам тіліне тән қоршаған ортаның (биология) әсері барынша сипатталып отырды. Әрі кейіннен көптеген ғылыми зерттеулер жүргізуге жол ашатындай бағытты көрсетті.

3) Қазақ тіл білімінде С.Аманжолұлы ерекше еңбектер қалдырды. Оны алғашқы қазақ тілі оқулықтарын құрастырушы деп атауға әбден болады. Бұл ғалым да тіл білімі мен басқа ғылым салаларының байланысына қатысты тұжырымдарды ең басты бағыт етіп ұстанған. Оның адамаралық қатынастағы тілдің рөлі, тіл білімі саласындағы қоғамдық өзгерістердің сипаты жайлы мәліметтері тың дерек ретінде бағалана беретіні сөзсіз. Ғалымның тіл мен сөйлеудің, тіл мен ойлаудың, тіл мен философия ілімінің аралық объектісіне тән бірліктерді ажыратудағы методологиялық танымы жалпы ізденушілер үшін де жаңа ойлар туғызады деп сенеміз.

**Әдебиеттер**

1. Будагов Л.З. Сравнительный словарь турецко-татарских наречий. Том 1. СПб, 1869. Том 2. СПб, 1871; Ильминский Н.И. Материалы к изучению киргизского наречия. – Казань, 1860; Катанов Н. Опыт исследования урянхайского языка. – Казань, 1903; Катаринский В. Грамматика киргизкого языка. – Оренбург, 1897; Лаптев И. Материалы по казах-киргизкому языку. – Москва, 1900; Мелиоранский П.М. Краткая грамматика казак-киргизского языка. Фонетика, этимология. Часть 1. СПб,1894. Синтаксис. Часть 2. СПб, 1897; Радлов В.В. Опыт словаря турецких наречий. В 4-х томах. – Санкт-Петербург, 1888-1911; Сазонтов Н. Записки по грамматике киргизского языка. – Ташкент, 1912; Терентьев М.А. Грамматика турецкая, персидская, киригизская и узбекская. СПб, 1875;

2. Ахмет Байтұрсынұлының тілтанымдық мұрасы. – Астана, 2017. – 752 б.

3. Байтурсынов А. Тіл тағылымы (қазақ тілі мен оқу-ағартуға қатысты еңбектер). – Алматы, 1992. – 448 б.

4. Пинкер С. Тіл – инстинкт. – Астана, 2019. – 386 б.

5. Қазақ әдеби тілінің сөздігі. Он бес томдық. 14-том / Құраст.: М.Малбақов және т.б. – Алматы, 2011. – 800 б.

6. Орысша-қазақша түсіндірме сөздік. Лингвистика. – Павлодар, 2007. – 527 б.

7. Солодова Е. Сущность речевой патологии / URL: https:// spravochnick.ru > psihologiya (31.08.2023)

8. Жұбанұлы Қ. Қазақ тіл білімінің мәселелері / Құраст.: Ғ.Әнес. – Алматы, 2013. – 640 б.

9. Қазақ әдеби тілінің сөздігі. Он бес томдық. 9-том / Құраст.: А.Ыбырайым және т.б. – Алматы, 2011. – 800 б.

10. Қазақ әдеби тілінің сөздігі. Он бес томдық. 10-том / Құраст.: М.Малбақов және т.б. – Алматы, 2011. – 800 б.

11. Словари и энциклопедии на Академике / URL: https:// dic.academic.ru > enc\_geo

12. Аманжолов С. Қазақ әдеби тілі синтаксисінің қысқа курсы. – Павлодар, 2014. – 320 с.

13. Словарь русского языка. Источник определений: «Oxford Languges».

**References**

1. Budagov L.Z. Comparative dictionary of Turkish-Tatar dialects. Volume 1. St. Petersburg, 1869. Volume 2. St. Petersburg, 1871; Ilminsky N.I. Materials for studying the Kyrgyz dialect. – Kazan, 1860; Katanov N. Experience in researching the Uriankhai language. – Kazan, 1903; Katarinsky V. Grammar of the Kyrgyz language. – Orenburg, 1897; Laptev I. Materials on the Kazakh-Kyrgyz language. – Moscow, 1900; Melioransky P.M. Brief grammar of the Cossack-Kyrgyz language. Phonetics, etymology. Part 1. St. Petersburg, 1894. Syntax. Part 2. St. Petersburg, 1897; Radlov V.V. Experience of a dictionary of Turkish dialects. In 4 volumes. – St. Petersburg, 1888-1911; Sazontov N. Notes on the grammar of the Kyrgyz language. – Tashkent, 1912; Terentyev M.A. Turkish, Persian, Kyrgyz and Uzbek grammar. St. Petersburg, 1875;

2. The linguistic heritage of Akhmet Baitursynov. – Astana, 2017. – 752 р.

3. Baitursynov A. Questions of the Kazakh language (Works on the Kazakh language and education). – Almaty, 1992. – 448 p.

4. Pinker S. The language Instinct. – Astana, 2019. – 386 p.

5. Dictionary of the Kazakh literary language. Volume 14 / Compiled by: M. Malbakov and others. - Almaty, 2011. - 800 p.

6. Russian-Kazakh explanatory dictionary / Edited by E. Aryn. – Pavlodar, 2002. – 66 p.

7. Solodova E. The essence of speech pathology / URL: https:// spravochnick.ru psihologiya

8. Zhubanov K. Issues of Kazakh linguistics / Comp. G.Anes. – Almaty, 2013. – 640 p.

9. Dictionary of the Kazakh literary language. Volume 9 / Compiled by: A. Ybyraiym and others. - Almaty, 2011. - 800 p.

10. Dictionary of the Kazakh literary language. Volume 10 / Compiled by: M. Malbakov and others. – Almaty, 2011. – 800 p.

11. The Great Soviet Encyclopedia in 30 volumes. 3rd edition. – М.: The Soviet Encyclopedia, 1969-1986. / URL: https:// dic.academic.ru > enc\_geo

12. Amanzholov S. A short course on the syntax of the Kazakh literary language. – Pavlodar, 2014. – 320 p.

13. Dictionary of the Russian language. Source of definitions: «Oxford Languges»

|  |  |  |
| --- | --- | --- |
| Авторлар туралы ақпарат | Сведения о авторах | Information about the authors |
| Сағындықұлы Бекен  Филология ғылымының докторы, профессор. «Ә.Марғүлан атындағы Павлодар педагогикалық университеті» КеАҚ Павлодар қ., 140000 Қазақстан Республикасы  Е-mail: [kasabek65@mail.ru](mailto:kasabek65@mail.ru)  +77077489796 | Сагындыкулы Бекен  Доктор филологических наук, профессор. НеКАО «Павлодарский педагогический университет имени А.Маргулана». Павлодар, 140000, Республика Казахстан. Е-mail: [kasabek65@mail.ru](mailto:kasabek65@mail.ru)  +77077489796 | sagyndykuly Векеп  doctor of philological sciences, professor. NCAS «Pavlodar pedagogical University named after Alkey Margulan». Pavlodar, 140000, Republic of Kazakhstan  Е-mail: [kasabek65@mail.ru](mailto:kasabek65@mail.ru)  +77077489796 |
| Адамова Айсұлу Амангелдіқызы. Докторант.  «Ә.Марғұлан атындағы Павлодар педагогикалық университеті» КеАҚ Павлодар, 140000, Қазақстан Республикасы. Е-mail: [adamova.aysulu@gmail](mailto:adamova.aysulu@gmail). com +77054071897 | Адамова Айсулу Амангелдиновна.  Докторант. НеКАО «Павлодарский педагогический университет имени А.Марғұлана»  Павлодар, 140000, Республика Казахстан. Е-mail: [adamova.aysulu@gmail](mailto:adamova.aysulu@gmail). com +77054071897 | Adamova Aisulu Amangeldinovna. Of the  Doktor. NCAS  «Pavlodar pedagogical University named after Alkey Margulan». Pavlodar, 140000, Republic of Kazakhstan  Е-mail: [adamova.aysulu@gmail](mailto:adamova.aysulu@gmail). com +77054071897 |